CELEX: 32017D0976
Language: sl
Date: 2017-06-07 00:00:00
Title: Izvedbeni sklep Komisije (EU) 2017/976 z dne 7. junija 2017 o odobritvi odločitve o izjemi na podlagi člena 9 Direktive Sveta 96/67/ES v zvezi z opravljanjem nekaterih storitev zemeljske oskrbe na letališču v Talinu (AS Tallinna Lennujaam) (notificirano pod dokumentarno številko C(2017) 3798)

9.6.2017   
            
            
               SL
            
            
               Uradni list Evropske unije
            
            
               L 146/150
            
         IZVEDBENI SKLEP KOMISIJE (EU) 2017/976
   z dne 7. junija 2017
   o odobritvi odločitve o izjemi na podlagi člena 9 Direktive Sveta 96/67/ES v zvezi z opravljanjem nekaterih storitev zemeljske oskrbe na letališču v Talinu (AS Tallinna Lennujaam)
   
      
         (notificirano pod dokumentarno številko C(2017) 3798)
      
   
   (Besedilo v estonskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 96/67/ES z dne 15. oktobra 1996 o dostopu do trga storitev zemeljske oskrbe na letališčih Skupnosti (1) in zlasti člena 9(5) Direktive,
   ob upoštevanju naslednjega:
   1.   ODLOČITEV O IZJEMI, KI JO JE PRIGLASILA VLADA REPUBLIKE ESTONIJE
   
   
               (1)
            
            
               Estonski organi so z elektronsko pošto z dne 14. februarja 2017 in dopisom, ki ga je Komisija prejela 7. marca 2017, v skladu s členom 9(3) Direktive 96/67/ES (v nadaljnjem besedilu: Direktiva) priglasili odločitev o izjemi v zvezi z letališčem v Talinu, ki jo je vlada Republike Estonije sprejela na podlagi člena 9(1)(b) Direktive.
            
         
               (2)
            
            
               Izjema vključuje pridržanje izključne pravice za opravljanje naslednjih storitev iz točk 3 in 5 Priloge k Direktivi za tretje osebe na letališču v Talinu upravljavcu letališča (Tallinn Airport Ltd) prek hčerinskega podjetja Tallinn Airport GH Ltd, ki je v njegovi 100-odstotni lasti: sprejem in odprema prtljage ter oskrbovanje na ploščadi. Izjema se odobri na podlagi člena 9(1)(b) Direktive za začetno dveletno obdobje, tj. od 15. maja 2017 do 14. maja 2019. Poleg tega so se estonski organi glede na čas, ki je predviden za odpravo prostorskih omejitev, da bi se omogočilo nadaljnje odprtje trga, odločili podaljšati to obdobje za dodatni dve leti, tj. od 15. maja 2019 do 14. maja 2021, v skladu s členom 9(6) Direktive.
            
         
               (3)
            
            
               Komisija se je v skladu s členom 9(5) Direktive posvetovala z estonsko vlado o osnutku svoje ocene.
            
         2.   TRENUTNO STANJE NA LETALIŠČU V TALINU
   
   
               (4)
            
            
               Letališče v Talinu po nedavnem povečanju letnega prometa nad prag potniškega prometa, tj. nad 2 milijona potnikov, ki je določen v členu 1(2) Direktive, spada na področje uporabe Direktive, zato zanj veljajo obveznosti iz te direktive, povezane z odprtjem trga storitev zemeljske oskrbe.
            
         
               (5)
            
            
               Kar zadeva sprejem in odpremo prtljage, ima letališče v Talinu trenutno en potniški terminal in en objekt za razvrščanje prtljage za lokalno prijavljeno prtljago in vso tranzitno prtljago, ki je v kleti osrednjega dela terminala.
            
         
               (6)
            
            
               Čeprav je splošen dostop do trga storitev zemeljske oskrbe popolnoma liberaliziran, je letališče trenutno edini izvajalec storitev sprejema in odpreme prtljage ter oskrbovanja na ploščadi, ki jih zaradi prostorskih omejitev izvaja njegovo hčerinsko podjetje.
            
         
               (7)
            
            
               Letališče v Talinu je trenutno v procesu razvoja. Ta proces je bil načrtovan leta 2010 in prvotno ni bil predviden za odprtje trga storitev zemeljske oskrbe. Ker pa je letališče doseglo 2 milijona potnikov, se je začela uporabljati Direktiva in skladno s tem so se pregledali gradbeni načrti, da bi se rezervirale naložbe posebej za odprtje trga storitev zemeljske oskrbe. Letališče ima pripravljene naložbene načrte za začetne gradbene načrte, ki se bodo še naprej izvajali, kot je načrtovano, in načrte, zasnovane posebej za odprtje trga storitev zemeljske oskrbe za naslednja leta, hkrati pa si bo prizadevalo čim bolj zmanjšati nevšečnosti za potnike med gradbenimi deli z zagotavljanjem nemotenega izvajanja dejavnosti, kar bo potrebno zaradi predvidenega povečanja števila potnikov, zlasti v obdobju, ko bo Estonija predsedovala EU, tj. od 1. julija do 31. decembra 2017.
            
         
               (8)
            
            
               Na letališču v Talinu potekajo ali se bodo začeli naslednji večji projekti naložb v razvoj infrastrukture:
               
                           —
                        
                        
                           projekt razvoja nadzorovanega dela letališča v obdobju 2016–2020,
                        
                     
                           —
                        
                        
                           razširitev južnega krila potniškega terminala v obdobju 2016–2019,
                        
                     
                           —
                        
                        
                           izgradnja parkirnega prostora (del projekta potniškega terminala) leta 2017,
                        
                     
                           —
                        
                        
                           naložbe v odprtje trga storitev zemeljske oskrbe v obdobju 2019–2021.
                        
                     
         3.   POSVETOVANJE Z ZAINTERESIRANIMI STRANMI
   
   
               (9)
            
            
               Komisija je v skladu s členom 9(3) Direktive v Uradnem listu Evropske unije objavila povzetek odločitve o izjemi, ki so jo estonski organi priglasili 29. marca 2017 (2), in zainteresirane strani povabila k predložitvi pripomb.
            
         
               (10)
            
            
               Komisija je prejela pripombe združenja letalskih prevoznikov, ki je – v nasprotju s trditvami estonske vlade – trdilo, da v sedanji infrastrukturi ni prostorskih omejitev, ki bi letališče v Talinu ovirale pri iskanju rešitve za namestitev najmanj enega dodatnega izvajalca storitev. Združenje letalskih prevoznikov trdi, da je v preteklosti storitve zemeljske oskrbe na letališču v Talinu dalj časa zagotavljajo več izvajalcev.
            
         4.   OCENA IZJEME OB UPOŠTEVANJU DOLOČB DIREKTIVE
   
   
               (11)
            
            
               Estonski organi so odločitev o izjemi sprejeli na podlagi člena 9(1)(b) Direktive, ki v primeru posebnih omejitev razpoložljivega prostora ali zmogljivosti državam članicam izrecno dovoljuje, da se enemu samemu izvajalcu pridrži pravica do opravljanja ene ali več vrst storitev zemeljske oskrbe iz člena 6(2) (3). V zadevnem primeru so estonski organi v skladu s členom 9(2) določili vrsti storitev, na kateri se nanaša odločitev o izjemi. Zadevni vrsti storitev sta sprejem in odprema prtljage ter oskrbovanje na ploščadi iz točk 3 in 5 Priloge k Direktivi, medtem ko dostop do trga za vse ostale vrste storitev zemeljske oskrbe na letališču v Talinu ni omejen.
            
         
               (12)
            
            
               Republika Estonija odobri izjemo predvsem zaradi naslednjega razloga: zaradi obstoječih omejitev razpoložljivega prostora in zmogljivosti na letališču v Talinu ni mogoče vpeljati novega izvajalca storitev zemeljske oskrbe za zgoraj navedeni vrsti storitev (z izjemo prevoza, natovarjanja in raztovarjanja hrane in pijače na zrakoplov in z njega) med gradbenimi dejavnostmi, ki bodo v celoti omogočile odprtje trga storitev oskrbovanja na ploščadi ter sprejema in odpreme prtljage. Zlasti je treba upoštevati naslednje:
               
                           —
                        
                        
                           lokacija in velikost obstoječega prostora za razvrščanje prtljage ne omogočata zagotovitve prostora dodatnim izvajalcem storitve sprejema in odpreme prtljage. Zlasti je obratovalni prostor omejen in ozek, kar sedanjemu izvajalcu storitev zlasti v času največje obremenitve otežuje manevriranje s prtljažnimi vozički. Lokacije obstoječega objekta ni mogoče razširiti na druge prostore, zato so za odprtje trga za dodatnega izvajalca storitev sprejema in odpreme prtljage potrebna obsežna dela za izgradnjo novih prostorov na zunanjem območju,
                        
                     
                           —
                        
                        
                           v bližini parkirnih položajev za zrakoplove je na voljo malo prostora, zato ni mogoče zagotoviti parkirnih mest za dodatno opremo, ki bi jo uporabljal drugi izvajalec storitev oskrbovanja na ploščadi. Zmogljivosti obstoječih parkirnih mest za stroje za zemeljsko oskrbo in prtljažne vozičke na parkirnih mestih na letališki ploščadi in pod galerijo potniškega terminala so že popolnoma zasedene. Upravljanje trenutnih prostorskih omejitev obstoječemu izvajalcu storitev predstavlja velik izziv, zlasti v zimskem obdobju, ko so na že tako omejeni parkirni površini parkirana tudi vozila za odstranjevanje snega. Poleg tega ni posebnih hangarjev ali garaž, namenjenih parkiranju opreme. Ker ni fizičnega prostora za povečanje parkirnih zmogljivosti v bližini potniškega terminala, namestitev dodatnega izvajalca storitev zemeljske oskrbe trenutno ni mogoča in so za to potrebna obsežna dela za izgradnjo novih zmogljivosti.
                        
                     
         
               (13)
            
            
               Prvič, Komisija meni, da je prostor za prtljago omejen, saj je dolg 72 metrov, širok 13 metrov in visok 1,9 metra, kar ne zadostuje za še enega izvajalca storitev sprejema in odpreme prtljage. Drugič, Komisija ob upoštevanju prvega odstavka člena 9 Direktive, ki se nanaša na prostorske omejitve ali zmogljivost, še zlasti, če do njih pride zaradi zasičenosti letališča ali stopnje izkoriščenosti območja, ugotavlja, da so za te vidike na letališču v Talinu značilna tri kratkotrajna obdobja visoke obremenitve, v katerih je treba v omejenem času uporabiti številne enote opreme v okviru sedanjih prostorskih omejitev. Tretjič, prostorskih omejitev ni mogoče hitro in enostavno rešiti s povečanjem prostora sedanjega objekta, ker okoli njega ni na voljo prostega zemljišča, saj je obstoječe že pozidano. Nazadnje, trenutno ni na voljo dovolj prostora za skladiščenje opreme ali namestitev osebja dodatnega ponudnika storitev sprejema in odpreme prtljage.
            
         
               (14)
            
            
               Kar zadeva oskrbovanje na ploščadi, Komisija tudi ugotavlja, da je, prvič, v bližini parkirnih položajev za zrakoplove na voljo malo prostora, zato ni mogoče zagotoviti parkirnih mest za dodatno opremo, ki bi jo uporabljal drugi izvajalec storitev oskrbovanja na ploščadi. Drugič, zmogljivosti obstoječih parkirnih položajev za stroje za zemeljsko oskrbo in prtljažne vozičke na parkirnih mestih na letališki ploščadi in pod galerijo potniškega terminala so že popolnoma zasedene. Tretjič, upravljanje trenutnih prostorskih omejitev letališča v Talinu obstoječemu izvajalcu storitev predstavlja velik izziv, zlasti v zimskem obdobju, ko so na že tako omejeni parkirni površini parkirana tudi vozila za odstranjevanje snega. Četrtič, ni posebnih hangarjev ali garaž, namenjenih parkiranju opreme. Nazadnje, ker ni fizičnega prostora za povečanje parkirnih zmogljivosti v bližini potniškega terminala, namestitev dodatnega izvajalca storitev zemeljske oskrbe trenutno ni mogoča in so za to potrebna obsežna dela za izgradnjo novih zmogljivosti.
            
         
               (15)
            
            
               Kar zadeva trditve združenja letalskih prevoznikov, da je v preteklosti storitve zemeljske oskrbe na letališču v Talinu opravljajo več izvajalcev, Komisija ugotavlja, da se je glede na informacije, ki jih je Estonija predložila od leta 1998, število letalskih operacij na letališču v Talinu povečalo za več kot 50 %, število potnikov pa za 300 %, medtem ko je velikost prostora za oskrbovanje na ploščadi ter sprejem in odpremo prtljage ostala enaka. Zaradi tega povečanja prometa se je tako spremenila razpoložljivost prostora. Združenje letalskih prevoznikov ne navaja, kako bi lahko v sedanjih okoliščinah storitve oskrbovanja na ploščadi ter sprejema in odpreme prtljage opravljal še en izvajalec storitev zemeljske oskrbe.
            
         
               (16)
            
            
               Da bi estonski organi odpravili navedene prostorske omejitve, so predložili podroben načrt za razširitev infrastrukture, da bi se omogočil vstop drugega izvajalca storitev sprejema in odpreme prtljage ter oskrbovanja na ploščadi ter da bi se zagotovila skladnost s stopnjo odprtosti trga, ki se zahteva z Direktivo. Iztek veljavnosti izjeme leta 2021 sovpada z načrtovanim zaključkom gradbenih del, ki bodo omogočila odprtje trga.
            
         
               (17)
            
            
               V zvezi s tem Komisija ugotavlja, da bi naslednji trije projekti, ki naj bi jih izvedlo letališče v Talinu, prispevali k odprtju trga storitev zemeljske oskrbe:
               
                           —
                        
                        
                           projekt razvoja nadzorovanega dela letališča (2016–2020): letališče v Talinu bo zgradilo dodatno območje za razledenitev letal vzhodno od vzletno-pristajalne steze in razširilo ploščad A proti severu. Ob koncu tega projekta bi to drugemu izvajalcu storitev zemeljske oskrbe omogočilo vstop na trg storitev zemeljske oskrbe ter izvajanje razledenitve letal in oskrbovanja na ploščadi,
                        
                     
                           —
                        
                        
                           razširitev južnega krila potniškega terminala (2016–2019): zmogljivost rentgenskih naprav za oddano prtljago se bo povečala, za osebje zemeljske oskrbe pa bodo zgrajene dodatne garderobe, kar bi omogočilo tudi vstop drugega izvajalca storitev zemeljske oskrbe na trg,
                        
                     
                           —
                        
                        
                           izgradnja parkirnega prostora (2017–2018): parkirni prostor za zaposlene drugega izvajalca storitev zemeljske oskrbe bi se povečal.
                        
                     
         
               (18)
            
            
               Komisija na podlagi zgornjih preudarkov in informacij, ki so ji na voljo, meni, da so estonski organi dokazali, da poleg letališkega oddelka za storitve zemeljske oskrbe ni mogoče namestiti še enega tretjega izvajalca storitev sprejema in odpreme prtljage, dokler ne bodo zaključeni zgoraj opisani gradbeni projekti.
            
         
               (19)
            
            
               Komisija je tudi upoštevala, da je na letališču v Talinu trg odprt za vse vrste storitev zemeljske oskrbe, razen za storitve sprejema in odpreme prtljage ter oskrbovanja na ploščadi, da omejitve, ki jih določajo izjeme, veljajo nediskriminatorno za vse (potencialne) izvajalce storitev zemeljske oskrbe, razen letališkega oddelka za storitve zemeljske oskrbe, ter da doslej noben izvajalec ali uporabnik letališča ni zaprosil za pravico do izvajanja dejavnosti sprejema in odpreme prtljage ter oskrbovanja na ploščadi na letališču v Talinu.
            
         
               (20)
            
            
               Pridržanje pravice do opravljanja storitev enemu samemu izvajalcu na podlagi člena 9(1)(b) ne sme trajati več kot dve leti in se lahko enkratno podaljša za največ dve leti. To je okvir, v katerem so estonski organi odobrili to izjemo. Podaljšanje je bilo priglašeno istočasno kot odločitev o izjemi, Komisija pa ga je proučila v okviru sedanjega postopka in tega sklepa.
            
         
               (21)
            
            
               Zlasti zaradi sedanjega stanja na letališču v Talinu, stvarnih in časovnih omejitev navedene izjeme in sprejetih ukrepov za odpravo obstoječih omejitev Komisija meni, da izjema v skladu z drugim pododstavkom člena 9(2) Direktive ne posega neupravičeno v cilje Direktive, ne povzroča izkrivljanja konkurence med izvajalci storitev zemeljske oskrbe in/ali samooskrbovanimi uporabniki letališč in ni obsežnejša, kakor je potrebno.
            
         
               (22)
            
            
               Ta sklep ne posega v člen 102 Pogodbe o delovanju Evropske unije, ki prepoveduje vsako zlorabo prevladujočega položaja enega ali več podjetij na notranjem trgu ali njegovem znatnem delu kot nezdružljivo z notranjim trgom, kolikor bi ta lahko prizadela trgovino med državami članicami.
            
         5.   SKLEPNA UGOTOVITEV
   
   
               (23)
            
            
               Glede na rezultate pregleda, ki ga je izvedla Komisija, in po posvetovanju z Republiko Estonijo bi bilo treba odobriti odločitev o izjemi, ki jo je ta država članica sprejela v zvezi z letališčem v Talinu v skladu s členom 9(1)(b) Direktive in o njej obvestila Komisijo z elektronsko pošto z dne 14. februarja 2017 in z dopisom, prejetim 7. marca 2017.
            
         
               (24)
            
            
               Ukrepi iz tega sklepa so v skladu z mnenjem svetovalnega odbora iz člena 10 Direktive –
            
         SPREJELA NASLEDNJI SKLEP:
   Člen 1
   Odločitev o izjemi, ki jo je Republika Estonija sprejela v zvezi z letališčem v Talinu v skladu s členom 9(1)(b) Direktive 96/67/ES in o njej obvestila Komisijo z elektronsko pošto z dne 14. februarja 2017 in z dopisom, prejetim 7. marca 2017, se odobri.
   Člen 2
   Ta sklep je naslovljen na Republiko Estonijo.
   
      V Bruslju, 7. junija 2017
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 272, 25.10.1996, str. 36.
   
      (2)  UL C 98, 29.3.2017, str. 3.
   
      (3)  V členu 6(2) Direktive je navedeno naslednje: „Države članice lahko omejijo število izvajalcev, ki so pooblaščeni za izvajanje naslednjih vrst storitev zemeljske oskrbe:
   
               —
            
            
               sprejem in odprema prtljage,
            
         
               —
            
            
               oskrbovanje na ploščadi,
            
         
               —
            
            
               oskrbovanje z gorivom in oljem,
            
         
               —
            
            
               sprejem in odprema tovora in pošte, kar zadeva fizično ravnanje s tovorom in pošto med letališkim terminalom in zrakoplovom, tako ob prihodu, odhodu ali prenosu.
            
         Države članice ne smejo omejiti tega števila na manj kot dva za vsako vrsto storitve zemeljske oskrbe.“